Musa Vyshka

**Musa Vyshka** (Elbasan, 28 qershor 1942 - 14 dhjetor 2023), poet, gazetar dhe pedagog shqiptar. I përket një ndër plejadave më të shkëlqyera të krijuesve shqiptarë. Libri i tij me poezi "Pse rënkon kumuria ime?" (2002) fitoi çmimin e parë në takimin poetik "*Kurora e verës*" në vitin 2002. Në 17 shtator të vitit 2022 Musa Vyshka u nderua me titullin “Mirënjohja e Qarkut Elbasan" gjatë aktivitetit "Porta e Poezisë Elbasanase".

## Edukimi dhe karriera profesionale 
Pas përfundimit të Normales së Elbasanit, u diplomua në degën “Gjuhë-Letërsi” në Universitetin e Tiranës në vitet 1960-1964. Menjëherë pas përfundimit të studimeve punoi për disa vite si mësues në shkollat e qyteteve Elbasan dhe Cërrik.  Vyshka është një nga themeluesit e katedrës së letërsisë në Universitetin "Aleksandër Xhuvani", Elbasan ku punoi si pedagog dhe përgjegjës i Departamentit të Letërsisë për një kohë të gjatë, deri në daljen e tij në pension, në vitin 1999. Në vitet 1981-1991 ai ishte Kryetar i Degës së Shkrimtarëve të Elbasanit dhe libretist në Teatrin “Skampa”. Musai ka ushtruar gjithashtu dhe profesionin e gazetarit ku do të mbahet mend për themelimin e gazetës "Fjala e Lirë”.  Ka qenë anëtar i Këshillit Bashkiak të Elbasanit 1992-1996. 

## Krijimtaria 
Krijimtaria letrare e Musa Vyshkës nisi që herët, kur ende i ri boton në revistat e kohës "Pionieri" dhe "Zëri i rinisë". Në vitin 1955 fiton çmimin e parë në një konkurs në revistën "Pionieri". Libri i tij i parë me lirika "*Ne njëzetvjeçarët*" u botua në vitin 1963. Gjatë aktivitetit të tij, Vyshka ka lënë gjurmë si autor i dhjetra librave me poezi, me tregime, krijimtari letrare për fëmijë si dhe shumë tekste shkollore për lëndën e letërsisë shqipe dhe komentarë ndihmës për mësues e nxënës.

### **Poezi dhe tregime** 
* *Ne, njëzëtvjeçarët*, lirika, Tiranë, 1963
* *Këngë për ditët tona*, lirika dhe poema, Tiranë, 1967
* *Treni i fundit*, tregime, Tiranë, 1972
* *Këndoj për ju*, poezi, Tiranë, 1984
* *Do të vdes i dashuruar*, poezi, Tiranë, 1998
* *Mos e kthe kokën pas*, poezi, Tiranë, 1999
* *Pse rënkon kumuria ime*?, poezi, Tiranë, 2002
* *Zoti zbret në Shkumbin*, tregime, Elbasan, 2003
* *Muzg*, poezi, Elbasan, 2005
* *Lamtumirë, kumuri e plagosur*, tregime, Tiranë, 2008
* *Fryn Krasta ime*, tregime, Tiranë, 2009
* *Vijmë dhe shkojmë*, poezi, Tiranë, 2010

### **Krijimtari për fëmijë** 
* *Pranë vëllezërve*, poema, Tiranë, 1968
* *Shkronjëzat e arta*, poemë, Tiranë, 1979
* *Nën hijen e blirit*, roman, Tiranë, 1980
* *Në kopshtin tonë*, poema, Tiranë, 1984
* *Djali i partizanit*, tregime, Tiranë, 1985
* *Mirëmëngjes, Klea*!, poemtha për vogëlushë, Tiranë, 1999
* *A kanë orë harabelat*?, përralla, Tiranë, 2000
* *Me fjongo të bardhë*, tregime, Tiranë, 2001
* *Mos ma grisni abetaren*, tregime dhe novela, Tiranë, 2001
* *Një përrallë…në telefon*, tregime, përralla, vjersha e fabula, Elbasan, 2003
* *Ku ishe ti, motër*?, tregime, Elbasan, 2004
* *Tingujt e violinës*, tregime dhe poezi, Elbasan, 2004
* *Po ti, me cilin je*?, tregime, Elbasan, 2005
* *Fajin e ka xhaxhai*, tregime, Tiranë, 2007
* *Ishte një harabelush*, përrallë në vargje, Tiranë, 2007
* *Hape derën, mësuese*!, tregime, Tiranë, 2008
* *Mbaje fjalën, baba*!, tregime, Tiranë, 2009
* *Maçoku pa mustaqe*, përralla, Tiranë, 2010
* *Ma përqafo Blerinën*, tregime, Tiranë, 2011
* *Cila stinë është më e bukur*?, vjersha për fëmijë, Tiranë, 2014 

## Lidhje të jashtme 
* Poezi të Musa Vyshkës
* Intervistë nga Albert Zholi

## Referime